Op 24 Junie 2009 skep Fanie Viljoen ’n Facebook-groep, Pynstiller, en publiseer die eerste bladsye van die grafiese weergawe van Pynstiller,’n tienerverhaal met die tema van selfskending. Hy nooi Facebook-vriende en -aanhangers om saam te gesels oor selfskending en die eerste reaksies verskyn binne ’n oogwink. Na aanleiding van die tema, en veral die publikasieruimte van hierdie grafiese verhaal, verskyn ’n akademiese artikel in 2012 op LitNet Akademies: Die skrywer en nuwe publikasiekontekste: Interaktiwiteit en wisselwerking in aanlyngemeenskappe – Fanie Viljoen se Pynstiller as gevallestudie. En vroeg-Januarie 2013 heropen die gesprek oor selfskending op die sosiale platform Twitter. #cuttingforbieber blyk net ’n grap te gewees het, maar die tema van selfskending is nog lank nie klaar ontgin nie. Hier gesels Fanie Viljoen self oor sy skep van Pynstiller op die ruimte waar dit tot stand gekom het, terwyl ander kenners gesels oor die sosiale media as publikasieruimte – en, natuurlik, oor die pynlike tema van mense wat hulself sny.
’n Sosiale-media-gebruikersprofiel kan stories, karakters en konsepte ’n teenwoordigheid op ’n aanlyn gemeenskap gee. Hierdie teenwoordigheid word die middelpunt van groepsinteraksie – ’n verwesenliking van die kernnarratief en ’n drywer van ontwikkelende sekondêre narratiewe. In hierdie artikel beskryf ek hoe die wisselwerking tussen skrywer en leser op sosiale-media-platforms verryk kan word, met ’n fokus op die kreatiewe gebruik van ’n kunsmatige gebruikersprofiel.
’n Gebruikersprofiel hoef nie noodwendig ’n lewendepersoon voor te stel nie. So ’n profiel kan gebruik word as deel van die leser/skrywer- en leser/leser-wisselwerking rondom ’n gedeelde primêre narratief, sowel as die skep van sekondêre narratiewe. Greyling (2012) beskryf die interaksie tussen skrywer en lesers deur middel van so ’n Facebook-profiel wat ’n grafiese verhaal verteenwoordig. Op die Pynstiller-profiel praat lesers oor die verhaal en deel ook hul eie stories (Pynstiller 2012).